### NN 92/2025 (18.6.2025.), Pravilnik o nostrifikaciji projekata

Ministarstvo prostornoga uređenja, graditeljstva i državne imovine

1258

Na temelju članka 97. stavka 6. Zakona o gradnji (»Narodne novine«, broj 153/13, 20/17, 39/19, 125/19 i 145/24) ministar prostornoga uređenja, graditeljstva i državne imovine, donosi

PRAVILNIK

O NOSTRIFIKACIJI PROJEKATA

I. OPĆE ODREDBE

Članak 1.

Ovim Pravilnikom propisuje se postupak nostrifikacije, način ovjere projekta, sadržaj izvješća i sastavni dijelovi nostrificiranog glavnog, izvedbenog i tipskog projekta izrađenog prema stranim propisima.

Članak 2.

Nostrifikacija je postupak utvrđivanja usklađenosti glavnog i izvedbenog projekta te tipskog projekta (u daljnjem tekstu: projekta) izrađenog prema stranim propisima s odredbama Zakona o gradnji, tehničkim propisima i hrvatskim normama (u daljnjem tekstu: hrvatskim propisima iz područja graditeljstva) i drugim propisima.

Članak 3.

Nostrifikaciju projekta u okviru zadaća svoje struke provodi osoba koja prema posebnom zakonu ima pravo uporabe strukovnog naziva ovlašteni arhitekt ili ovlašteni inženjer.

Članak 4.

Ovlašteni arhitekt ili ovlašteni inženjer (u daljnjem tekstu: ovlaštena osoba) koji provodi nostrifikaciju projekta izrađenog prema stranim propisima odgovoran je za usklađenost nostrificiranog projekta s hrvatskim propisima iz područja graditeljstva i drugim propisima.

II. NAČIN IZRADE I ODGOVORNOST ZA NOSTRIFICIRANI PROJEKT

Uporaba drugih jezika

Članak 5.

(1) Ako je projekt izvorno izrađen na stranom jeziku, nostrificirani projekt sadrži dvojezične dijelove projekta, na stranom i hrvatskom jeziku, radi usporedbe prijevoda s izvornikom kao i radi racionalnosti izrade grafičkih dijelova projekta.

(2) U tekstualnom dijelu projekta tekstovi na dva jezika pišu se u dva stupca, a u grafičkom dijelu tako da se tekstovi nalaze jedan uz drugi.

Izrada projekta kao elektroničkog zapisa

Članak 6.

Nostrificirani projekt se izrađuje kao elektronički zapis i potpisuje se kvalificiranim elektroničkim potpisom prema posebnom propisu.

Potpisivanje i odgovornost za nostrificirani projekt

Članak 7.

(1) Nostrificirani projekt potpisuje ovlaštena osoba kvalificiranim elektroničkim potpisom poslovne kartice odgovarajuće komore sukladno Uredbi (EU) br. 910/2014 Europskog parlamenta i vijeća od 23. srpnja 2014. o elektroničkoj identifikaciji i uslugama povjerenja za elektroničke transakcije na unutarnjem tržištu i stavljanju izvan snage Direktive 1999/93/EZ.

(2) Ovlaštena osoba potpisuje kvalificiranim elektroničkim potpisom poslovne kartice odgovarajuće komore s identifikacijskim certifikatom.

(3) Kvalificiranim elektroničkim potpisom naslovne stranice nostrificiranog projekta ovlaštena osoba preuzima odgovornosti za usklađenost nostrificiranog projekta sa hrvatskim propisima iz područja graditeljstva i drugim propisima.

III. OPREMANJE NOSTRIFICIRANOG PROJEKTA

Članak 8.

(1) Nostrificirani projekt sadrži sve dijelove koji su propisani posebnim propisom kojim se uređuje obvezni sadržaj i opremanje projekata građevina, osim izjave projektanta.

(2) Dio projekta koji je izradila ovlaštena osoba mora biti izrađen u skladu s posebnim propisom iz stavka 1. ovoga članka.

(3) Naslovna stranica nostrificiranog projekta obvezno sadrži podatke o izrađivaču projekta i podatke o ovlaštenoj osobi koja je izvršila nostrifikaciju kao i sve ostale podatke iz Priloga 1. koji je sastavni dio ovoga Pravilnika.

(4) U sadržaju nostrificiranog projekta mora biti vidljivo koji dijelovi su nostrificirani, a koje je dodatno izradila ovlaštena osoba u skladu s posebnim propisom iz stavka 1. ovoga članka.

(5) Projekt koji ne sadrži izvorne dijelove projekta koji je izrađen prema stranim propisima ne može se smatrati nostrificiranim projektom.

Sastavnica

Članak 9.

(1) Na grafičkom prikazu se nalaze sastavnice izrađivača projekta i projektantskog ureda koji je nostrificirao projekt.

(2) Sastavnica projektantskog ureda koji je nostrificirao projekt mora biti širine najviše 18 cm i minimalno sadrži sljedeće podatke: naziv građevine, naziv ili ime investitora, naziv projektantskog ureda koji je nostrificirao projekt, ime projektanta koji je nostrificirao projekt, razina razrade projekta (glavni, izvedbeni, tipski), strukovnu odrednicu projekta i naziv projektiranog dijela građevine na kojeg se projekt odnosi, sadržaj grafičkog prikaza, mjerilo i redni broj grafičkog prikaza.

(3) Ako pojedini grafički prikaz nije izrađen u izvornom projektu već ga je izradio projektant koji je nostrificirao projekt, tada isti ima sastavnicu samo projektantskog ureda koji je nostrificirao projekt.

IV. POSTUPAK NOSTRIFIKACIJE

Izvješće o nostrifikaciji

Članak 10.

(1) Ovlaštena osoba u postupku nostrifikacije izrađuje izvješće o nostrifikaciji za svaku pojedinu mapu glavnog, tipskog i izvedbenog nostrificiranog projekta..

(2) U izvješću iz stavka 1. ovoga članka ovlaštena osoba navodi odgovarajuće hrvatske propise i/ili norme u odnosu na strane propise i/ili norme čije se odredbe primjenjuju u projektu izrađenom prema stranim propisima.

(3) Ako hrvatskih propisa i/ili normi nema, ovlaštena osoba uz izvješće iz stavka 1. ovoga članka prilože primijenjene strane propise i/ili norme kao i njihov prijevod na hrvatski jezik.

Članak 11.

(1) Izvješćem o nostrifikaciji ovlaštena osoba potvrđuje da je projekt izrađen prema stranim propisima usklađen s hrvatskim propisima iz područja graditeljstva i drugih propisa.

(2) Izvješće o nostrifikaciji sadrži:

1. ime, prezime i strukovni naziv ovlaštene osobe koja je provela nostrifikaciju

2. broj ovlaštenja odgovarajuće komore ovlaštene osobe koja je provela nostrifikaciju

3. ime odnosno naziv osobe registrirane za poslove projektiranja ili projektantskog ureda

4. naziv i sjedište odnosno ime i adresa te OIB investitora

5. podatke o projektu koji je nostrificiran:

– naziv građevine

– naziv projektiranog dijela građevine na kojeg se projekt odnosi

– strukovna odrednica projekta

– izrađivač projekta (izrađenog prema stranim propisima)

– broj i oznaka nostrificiranog projekta te datum izrade

6. popis svih sastavnih dijelova projekta koji je nostrificiran

7. popis sastavnih dijelova projekta koje je eventualno izradila osoba koja provodi nostrifikaciju

8. popis propisa i normi iz članka 10. stavaka 2. i 3. ovoga Pravilnika,

9. izjavu ovlaštene osobe koja glasi: »Ovaj projekt je usklađen s odredbama Zakona o gradnji, te drugim propisima, tehničkim propisima i hrvatskim normama iz članka 11. točke 8. Pravilnika o nostrifikaciji projekta« i

10. potpis ovlaštene osobe kvalificiranim elektroničkim potpisom poslovnom karticom odgovarajuće komore.

(3) Izvješće o nostrifikaciji glavnog projekta sadrži i izjavu ovlaštene osobe da je taj projekt u skladu sa svim utvrđenim lokacijskim uvjetima (lokacijskom dozvolom odnosno prostornim planovima i posebnim uvjetima i uvjetima priključenja ako ne prethodi lokacijska dozvola) za tu građevinu ili radove.

(4) Izvješće o nostrifikaciji izrađuje se u obliku obrasca iz Priloga 2. koji je sastavni dio ovoga Pravilnika.

Članak 12.

(1) Izvješće o nostrifikaciji izrađuje se kao elektronički zapis u PDF formatu u skladu s odredbama ovoga Pravilnika.

(2) Kvalificiranim elektroničkim potpisom Izvješća o nostrifikaciji ovlaštena osoba preuzima odgovornosti za usklađenost nostrificiranog projekta s hrvatskim propisima iz područja graditeljstva i drugim propisima.

V. PRIJELAZNE I ZAVRŠNE ODREDBE

Članak 13.

Postupci nostrifikacije projekata, čija izrada je pokrenuta do stupanja na snagu ovoga Pravilnika, provest će se prema Pravilniku o nostrifikaciji projekta (»Narodne novine«, broj 98/99, 29/03 i 20/17).) ako je zahtjev za izdavanje građevinske dozvole odnosno zahtjev za izdavanje rješenja o tipskom projektu predan upravnom tijelu odnosno ministarstvu nadležnom za poslove graditeljstva do 31. prosinca 2025.

Članak 14.

Danom stupanja na snagu ovoga Pravilnika prestaje važiti Pravilnik o nostrifikaciji projekta (»Narodne novine«, broj 98/99, 29/03 i 20/17).

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 360-01/25-04/2
 Urbroj: 531-07-1-2-25-4
 Zagreb, 6. lipnja 2025.

Potpredsjednik Vlade
 i ministar
 Branko Bačić, v. r.

![](/files/_web/sluzbeni-dio/2025/133342/images/5080.jpg)

![](/files/_web/sluzbeni-dio/2025/133342/images/5071.jpg)

![](/files/_web/sluzbeni-dio/2025/133342/images/5063.jpg)

![](/files/_web/sluzbeni-dio/2025/133342/images/5055.jpg)